ทานยาคุมมา 10ปี ประจำเดือนมาตรงกำหนดทุกเดือน ทานแบบฮอร์โมนรวม 21 เม็ด เดือนล่าสุดทานยาคุมเม็ดแรกหลังประจำเดือนมา 2 วันกินต่อเนื่องไม่เคยลืมจนถึงเม็ดที่ 16แต่ลืมทานเม็ดที่17 และมีเพศสัมพันธ์และลืมทานต่ออีกเม็ดที่ 18 ไม่มีเพศสัมพันธ์ มารู้ตัวว่าลืมกินยาตอนเม็ดที่ 19 รวมลืมกินไป 2 วันเลยกินไป 3 เม็ดเหลือยาคุม 2 เม็ดสุดท้ายรอกินตามลำดับไป อยากทราบว่ามีโอกาสจะตั้งครรภ์มั้ยคะ เพราะวันที่ลืมกินยามีเพศสัมพันธ์กันด้วย
สวัสดีค่ะ หากลืมทานยาคุมกำเนิดเม็ดเม็ดที่ 17 และ 18 ไป แล้วมานึกขึ้นได้ในวันที่ต้องทานเม็ดที่ 19 ก็ให้รีบทานไปก่อนทันที 1 เม็ด และให้ทานเม็ดที่ต้องทานในวันนั้นตามเดิมเวลาปกติ ซึ่งจะเท่ากับต้องทานไป 2 เม็ดใน 1 วัน ไม่จำเป็นต้องทานรวดเดียวไป 3 เม็ดค่ะ แต่หากได้ทานไปแล้ว ก็ไม่เป็นอะไร และหลังจากนั้น ก็ให้ทานวันละเม็ดตามเวลาเดิมปกติต่อไป ทั้งนี้ ประสิทธิภาพในการป้องกันย่อมลดลงไปบ้างค่ะ ดังนั้น เมื่อมีเพศสัมพันธ์ในช่วงที่ทานยาเม็ดที่ 18 โอกาสในการตั้งครรภ์ก็จะมีมากกว่าการที่ทานยาอย่างถูกต้องค่ะหลังจากนี้ไปอีก 7 วัน หากจะมีเพศสัมพันธ์ ควรใส่ถุงยางอนามัยป้องกัน เพื่อให้ยาได้เริ่มออกฤทธิ์ใหม่ และเมื่อทานยาจนครบ 21 เม็ด ก็ให้เริ่มทานยาแผงใหม่ต่อเลย ไม่ต้องเว้นระยะไป 7 วันค่ะ เพื่อให้คงประสิทธิภาพในการป้องกันการตั้งครรภ์ไว้ค่ะ ทั้งนี้ ประจำเดือนในรอบนี้ก็จะไม่มีมา แต่ก็ไม่ได้อันตรายอะไรค่ะ แต่หากต้องการให้ประจำเดือนมา และจะเว้นระยะไป 7 วัน ก็ต้องงดการมีเพศสัมพันธ์ไปอย่างน้อย 14 วันค่ะ เพื่อรอให้ยาได้เริ่มออกฤทธิ์ใหม่ก่อนค่ะ